google/wiki40b huggingface dataset:
קנזו שיראי

חייו

נולד ביוקוהמה,יפן. אמו, נורימי, היא מאמנת התעמלות מכשירים ואביו, מאסאַאַקי מתעמל עבר ומאמן בהווה, עומד בראש מועדון התעמלות הצעירים טצוּרוּמי.קנזו שיראי בעל תואר בחינוך גופני מאוניברסיטת מדעי הספורט ניפון שבטוקיו. 
סיפר כי בהשפעת שני אחיו הבוגרים בחר להתמקצע בענף התעמלות המכשירים, כמו כן כשנשאל לדמות המופת שלו, נקב בשמו של חברו לנבחרת הלאומית קוהיי אוצ'ימורה.

היסטוריה בענף ההתעמלות

בראיונות סיפר שיראי, שמגיל צעיר בילה במועדון ההתעמלות טצורומי, שבבעלות הוריו, ושלמעשה היה עבורו תחליף למסגרות היום עד נעוריו. במהלך האימונים גילה עניין רב בטרמפולינה, ולפי עדותו האישית ההתמקצעות בה איפשרה לו לפתח המיומנות הייחודית ב"ברגים" (Twists) באוויר. 
ארבעה תרגילים מכונים בשמו של שיראי, לאחר שהיה הראשון לבצעם בתחרויות בינלאומיות רשמיות. טטרה-בורג סיום על הגב (Quad-twisting back layout on floor), תלת-בורג סיום לפנים (Triple-twisting front layout on floor), תלת-בורג סיום כפול על הגב (Triple-twisting double back layout on floor) ותלת-בורג סיום יורצ'נקו בקפיצה (Triple-twisting Yurchenko layout on vault). שלשת התרגילים (אלמנטים) הראשונים הם בתרגיל הקרקע והאחרון בשולחן הקפיצות, ונכון להיום (2016) מתעמלים בודדים מבצעים תרגילים אלה.
באוקטובר 2013 התחרה לראשונה באליפות העולם בהתעמלות והוא בן 17. עלה לגמר בתרגיל הקרקע ובשולחן הקפיצות. בתרגיל הקרקע זכה במקום הראשון, והיה לאלוף העולם הצעיר ביותר בהיסטוריית הענף, לאחר ביצוע תרגיל בדרגת קושי 7.4 ודירוג D הגבוה ביותר. כמו כן, הפרש הניקוד בינו לבין סגנו בתחרות עמד על ארבע עשיריות והיה ההפרש הגדול ביותר בין כל המתמודדים. בשולחן הקפיצות סיים במקום הרביעי עם ציון של 15.133.  
ב-2014 התחרה באליפות העולם בנאנינג,גואנגשי, סין. עלה לגמר המוביל בדירוג המוקדמות, וזכה במקום השני עם ציון 15.733 על תרגיל ברמת קושי 7.4, שאלמלא שגיאה בביצוע, דרגת הקושי הייתה מעניקה לו בוודאות את המקום הראשון.
ב-31 באוקטובר 2015 זכה בפעם השנייה במדליית הזהב באליפות העולם בגלאזגו, בתרגיל הקרקע, עם ניקוד חריג של 16.233, עם רמת הקושי הייחודית לו, והגבוהה בתחרות-7.6, וביצוע כמעט נטול פגמים. הפרש הניקוד בינו לבין סגנו מקס ויטלוק (בריטניה) היה הגדול ביותר בתחרויות הגמר.
באולימפיאדת ריו דה ז'ניירו (2016) זכה יחד עם חבריו לנבחרת הלאומית של יפן במדליית הזהב בתחרות הנבחרות, לאחר עשור של שליטה סינית בענף, משחזרים הישג הנבחרת באתונה 2004. עבור תרגיל הקרקע שלו, קיבל שיראי ציון 16.133, הגבוה ביותר בין חבריו לנבחרת והשני בגובהו בתחרות הנבחרות (אחרי יו הַאֹו (סין)-16.166).בגמר מכשיר שולחן הקפיצות זכה במדליית ארד עם הציון הממוצע 15.449, אחרי שבקפיצה הראשונה שלו זכה לציון הגבוה בתחרות 15.833. בגמר תרגיל הקרקע לאחר תחרות מאכזבת ומספר נחיתות אסון סיים במקום הרביעי עם ציון 15.366 מרחק של 0.267 נקודות מהאלוף מקס ויטלוק, שסיים בציון נמוך בכחצי נקודה מזה שקיבל שיראי בגמר הנבחרות עבור תרגיל הקרקע שביצע.
איתן שנדורפי

ביוגרפיה

נולד בבני ברק לישעיה מרדכי שנדורפי. למד בישיבת קריית הרצוג בבני ברק בראשות הרב שמחה כהן, ולאחריה בישיבת מרכז הרב. משמש כר"מ בישיבת ירושלים לצעירים ומלמד בישיבת מרכז הרב תנ"ך ורמב"ן על התורה.
הרב שנדורפי מלמד גם בישיבה קטנה מורשה, ומעביר שיעורים במכון מרחבים, במכללת ירושלים, במכללת אורות ישראל, במדרשת בת-ציון ובכנסים כגון בניין שלם.
פרסם עשרות מאמרים בכתבי העת "שמעתין", "תחומין", "מעלין בקודש", "ניצני ארץ", "דגל ירושלים", ועוד. מאמריו בתנ"ך מתפרסמים גם באתר תנ"ך על הפרק ובאתר בני ציון - בונים קומה בתנ"ך.
בזמן פינוי סיני שימש הרב שנדורפי כראש ישיבה באופירה. 
נשוי לארנה ומתגורר בקריית משה. אחיו הוא הרב יִגָּאֵל שנדורפי, ראש ישיבה בנחליאל.

שיטתו

ספריו ומאמריו של הרב שנדורפי עוסקים במחקר תורני-היסטורי. הוא עוסק בפרשיות תנ"כיות מתוך מגוון מקורות: התנ"ך ומפרשיו, מדרשי אגדה ומפרשיהם, ראשונים ואחרונים שעסקו בסוגיות אלו. דרכו היא איסוף הנתונים ומיון השאלות העולות מתוכם. בהמשך הוא מביא שיטות שונות ובוחן אותן, ואף מציע תשובות משלו (בדומה לדרכה של נחמה ליבוביץ'). הוא עוסק רבות בפירוש רש"י ומראה כיצד הוא עונה על שאלות המפרשים באופן מקיף.
לצד הדגש ההיסטורי, חלק מן המאמרים הם בעלי אופי הלכתי מובהק יותר - כגון הדיון בגובהו של בית המקדש ומקום עמידתו של הארון בקודש הקודשים. ספריו עוסקים בנביאים וכתובים, ארץ ישראל, עם ישראל, ירושלים, בית המקדש, קודש הקודשים ועוד.
בספריו מדגיש הרב שנדורפי את הברית בין הקב"ה לעם ישראל ואהבתו להם, וכן חשיבות שמירת הלשון. הוא מאריך בסוגיות העוסקות בקודש ובמקדש ובקשר בין עם ישראל לארץ ישראל. 
הרב שנדורפי שולל את גישת 'תנ"ך בגובה העיניים' ובכל ספריו הוא מלמד זכות על גדולי ישראל במהלך הדורות. הוא משתמש לעיתים במחקרים העוסקים בריאליה הגאוגרפית וההיסטורית של תקופת המקרא, כל עוד הם עולים בקנה אחד עם השקפת היהדות המסורתית ואינם נוטים לאסכולת ביקורת המקרא.
אמברוסיה מכונסת

תיאור

הצמח מגיע לגובה שבין 30 סנטימטרים לכמעט שני מטרים, עם גבעולים זיפניים זקופים בצבע ירוק פלומתי עד חום. העלים מאונים פלומתיים, עד כ-16 סנטימטרים באורכם, הנישאים על פטוטרות בעלות תוספות מאונות דמויות כנפיים. כמו למינים אחרים בסוג, בתפרחת ראשים אבקניים וראשים עליים. הראש העליי מניב פרי קוצני אחד או שניים, באורך עד חצי סנטימטר.
הצמח מתייבש עד לשורשיו בחורף, אבל צומח במהירות באביב, ופורח מאמצע הקיץ.
הזרעים מופצים על ידי בעלי חיים, שאל פרוותם הם נדבקים. הם גם צפים במים, כך שגם הצפות ושטפונות יכולים לתרום להפצה. כמו כן, הצמח מתרבה באופן וגטטיבי באמצעות קני שורש אופקיים.

אוסטרליה

האמברוסיה המכונסת הוכרזה כמין פולש בניו סאות' ויילס משנות ה-50 של המאה ה-20.

ישראל

המין הגיע לישראל, ככל הנראה, ב-1990, בתערובת מזון לבעלי חיים שסופקה מארצות הברית לחקלאים באזור שכם. משם הוא התפשט לאזור עמק חפר והשרון.
נזקיו בארץ רבים – בתחום החקלאות, דחיקת צמחייה מקומית מבתי גידול לחים, פגיעה בתשתיות, גינות ופארקים, וגרגרי האבקה שלו הם גורם אלרגני חמור.
חומצה גליקולית

אופן ההכנה

ישנן מספר דרכים לבצע סינתיזה של חומצה גליקולית אשר מיושמות כיום.

רוב האספקה בעולם של חומצה גליקולית מיוצרת באמצעות תהליך קטליזה של פורמאלדהיד יחד עם גז סינתיזה, זאת מאחר שתהליך זה הוא חסכוני במיוחד. 

ניתן להכין את החומצה על ידי תגובה בין חומצה כלורואצטית ונתרן הידרוקסיד. בדרך זו, בכל שנה מיוצרים כמה מיליוני קילוגרמים של החומצה.
שיטות נוספות שאינן בשימוש תעשייתי כוללות הידרוגנציה של חומצה אוקסלית עם מגיב תורם מימנים וכן הידרוליזה של נגזרת ציאנוהידרין מפואמאלדהיד.
ניתן לבודד את החומצה הגליקולית ממקורות טבעיים עתירי סוכר, כגון קנה סוכר, סלק סוכר, אננס, מלון וענבים לא בשלים.
דרך נוספת להכנת החומצה היא שימוש בתהליך אנזימתי ביוכימי אשר יוצר כמה שפחות זיהומים בהשוואה לסינתיזה כימית, צורך פחות אנרגיה בייצור ויוצר פחות תוצרי לוואי. לדוגמה, בתהליך המטבוליזם של עובש ממשפחת Aspergillus מתקבלת החומצה הגליקולית כתוצר לוואי אשר ניתן לאסוף. 

ניתן לבצע הערכה של כל אחת מהשיטות כדי לקבוע עלויות יחסיות ויתרונות.

טקסטיל

החומצה הגליקולית משמשת בתעשיית העורות בשלב ההרטבה, החלק הראשוני בטיפול בעורות. בחלק זה, עורות חדשים עוברים מספר שלבים כדי לתת לעור גמישות ורכות. חלק מהשלבים הם טבילה של העורות בחומרים בעלי פעילות שטח פנים ולאחר מכן, העורות נטבלים בתמיסות חומצה כגון החומצה הגליקולית והחומצה הפורמית. לפעמים שלבים אלו מבוצעים מספר פעמים עד לקבלת המאפיינים הרצויים.
בתעשיית הבדים, החומצה הגליקולית משמשת בתמיסות צביעה.

סינתיזת חומרים

החומצה הגליקולית משמשת חומר מוצא בתהליך פולימריזציה של מספר פולימרים כמו  חומצה פוליגליקולית (PGA), חומצה פולי (לקטית גליקולית) (PLGA) ועוד קופולימרים. פולימרים אלו משמשים כחומרים מתכלים, לדוגמה, בחוטי תפירה ניתוחיים ויצירת מבנים זמניים לאיחוי רקמות פגועות.

תרופות

באמצעות היכולת הטובה של לחדור את העור, חומצה גליקולית משמשת רבות לישומיי טיפוח העור, לרבות בקילוף כימי אשר מבוצע על ידי דרמטולוג, מנתחים פלסטים או אנשים שהוסמכו לכך. הקילוף הכימי מבוצע על ידי מוסמכים באמצעות תכשירים המכילים את החומצה הגליקולית בריכוז של עד 70% או באמצעות ערכות ביתיות (לרוב בצורת קרם) בריכוזים של 10-20%. האפקטיביות של החומצה תלויה רבות ברמת החומציות של התמיסה או המשחה שהיא נמצאת בה. השימוש בחומצה הגליקולית נעשה כדי לשפר את נראות ומרקם העור. החומצה עשויה להקטין קמטים, צלקות כתוצאה של אקנה, היפרפיגמנטציה ולשפר מחלות עור כמו אקנה ומחלות הנובעות מחשיפה ממושכת לשמש. ברגע המגע של החומצה הגליקולית עם השכבה העליונה של העור, הקשרים הליפידיים אשר מחזיקות את שכבות העור המתות ובכך נעשה הקילוף הכימי.

בטיחות

באופן אירוני, החיסרון של החומצה היא שכתוצאה משימוש על העור, העור נחשף ונהיה רגיש לקרינת UV מהשמש ולכן יש צורך לנקוט אמצעי הגנה מפני השמש.
החומצה הגליקולית יכולה לעבור מטבוליזם ולהפוך לחומצה אוקסלית אשר מסוכנת לגוף האדם ולכן יש להימנע מבליעתה.
העמק הקדוש

העמק הקדוש (בספרדית: Valle Sagrado), המכונה גם עמק אורובמבה, הוא עמק בהרי האנדים שבפרו. העמק ממוקם כ-20 קילומטרים צפונית לבירת אימפריית האינקה קוסקו.
אזור העמק הקדוש היה מיושב בעיקר על ידי בני האינקה בתקופה שבין המאה ה-11 עד המאה ה-15 לספירה.
אזור העמק הקדוש, אשר מכיל אתרים ארכאולוגיים רבים, מהווה כיום יעד תיירותי מרכזי בפרו במיוחד בזכות אטרקציית התיירות המרכזית שממוקמת בו - מאצ'ו פיצ'ו.
יוון מצולה

"יְוֵן מְצוּלָה" הוא שמה של כרוניקה שכתב הרב נתן נטע הנובר על גזירות ת"ח ת"ט. 
המחבר התגורר באיזיאסלב, משם נמלט עם פרוץ המרד למז'יבוז'. הרב הנובר היה עד ראייה למתרחש בעירו; את היתר השלים משמועות ומהעתקה ספרותית משלוש כרוניקות קודמות: "צוק העתים" למאיר בן שמואל משברשין (יצא ב-1650), "מגילת עיפה" לר' שבתי כהן (1651), ו"פתח תשובה" מאת גבריאל בן יהושע שוסבורג (1651). הרב הנובר תיאר את התקופה הסוערת שהחלה במרד חמלניצקי, בו תקפו הקוזאקים והטטרים מח'אנות קרים את האיחוד הפולני-ליטאי, תוך שהם טובחים ביהודים וביתר האוכלוסייה. כמו כן תיאר את ההגנה על ערים בידי כוחות האיחוד, כולל היהודים. הספר התקבע בזיכרון ההיסטורי: הוא יצא ביותר מעשרים מהדורות ותורגם לכמה שפות. הרב  הנובר נטה להגזים מאוד בקני-מידה מספריים וניסה, כסופרים אחרים בני זמנו, לקשור את קרבנות המאורעות למסורת האשכנזית של מוות על קידוש השם. בין היתר, דיווחו על הסירוב ההמוני להתנצר בטולצ'ין הוא כנראה העתקה מהתיעוד של מאיר בן שמואל על אירוע דומה בהומל. עד המאה ה-20 כמעט ולא היה היסטוריון יהודי שלא הסתמך על ספרו, אך במחצית השנייה שלה הפחית המחקר המודרני בהערכת אמינותו המוחלטת של "יוון מצולה"; למרות זאת, הוא עודנו מקור חשוב אודות המאורעות.
מאיר ויזלטיר

ביוגרפיה

ויזלטיר נולד במוסקבה, ברית המועצות, ב-1941. לאחר פרוץ מלחמת העולם השנייה עברה משפחתו לנובוסיבירסק שבדרום-מערב סיביר. לאחר שאביו נהרג כחייל בצבא האדום בלנינגרד, ואמו נאסרה ב-1945 על ידי השלטונות הקומוניסטים, עברה עליו ילדותו עם אחותו הבכורה ובעלה, אשר עזבו ב-1946 את ברית המועצות לפולין. ב-1947 עברו לוויסבאדן שבמערב גרמניה, וב-1949 עלו לישראל. לאחר עלייתו התגורר מאיר ויזלטיר תקופה קצרה בקיבוץ רמת השופט, משם עבר לשכונת עין התכלת בנתניה ולאחר מכן, בגיל 14, לתל אביב. שנה לאחר מכן, ב-1956, הותר לאמו לעלות לארץ.
את לימודיו האוניברסיטאיים החל במהלך שירותו הצבאי בשלוחה התל אביבית של הפקולטה למשפטים של האוניברסיטה העברית בירושלים, אך עזב ולבסוף למד ספרות אנגלית והיסטוריה כללית. לאחר סיום לימודיו, שהה מספר שנים באירופה, שם השתתף בקורסים וסדנאות רבות בהיסטוריה של הספרות. היה פרופסור חבר בחוג לספרות עברית והשוואתית באוניברסיטת חיפה, ולאחר פרישתו הוא פרופסור אמריטוס.
בתחילת שנות ה-60 היה נשוי לפסיכולוגית ורדה רזיאל (ויזלטיר), ולהם בת יחידה בשם נטליה. אחר כך היה נשוי לעורכת הסרטים אתי ויזלטיר, ולהם בת יחידה בשם מרתה. מאוחר יותר היה במערכת יחסים זוגית עם ימפה בולסלבסקי, אחותה של המתרגמת נילי מירסקי.
בשנת 2007 עבר אירוע מוחי, ממנו התאושש כליל.
בשנת 2009 נבחר לעמית כבוד של מוזיאון תל אביב לאמנות.
בקיץ 2016 בעת חופשה בברלין התמוטט ואושפז במחלקת טיפול נמרץ עקב פקיעת כלי דם בבטנו: "אין לי ספק שאלמלא נטליה הבינה מה קורה הייתי מת. היא הצילה את החיים שלי".

יצירתו

ויזלטיר ידוע בשיריו הפוליטיים. במהלך השנים כתב שירי מחאה רבים כנגד שלטון ישראל בשטחי יהודה ושומרון, כנגד מלחמת לבנון הראשונה וכנגד המערכת התרבותית המקיימת את תרבות המלחמה הישראלית (אופנהיימר, 2004). כמו כן ידוע ויזלטיר בשירי האהבה החושניים שלו, בשיריו העירוניים ובשיריו הקוראים להתבוננות כמו "באמת".
כמה משיריו הולחנו והתפרסמו כפזמונים, בהם "יש לי סימפטיה" (לחן: שלמה גרוניך) ו"שובי לפרדס" (לחן: יהודית רביץ).
ויזלטיר זכה בפרס ביאליק 1995, זכה בפרס עדה בן-נחום לתרגום מחזות על תרגומו למחזה "האשליה" (2003), בפרס ישראל לספרות ושירה ליוצרים בשנת תש"ס, ובפרס ראש הממשלה לסופרים עבריים לשנת תשע"א. בנימוקי הפרס כתב חבר השופטים, כי "שירתו הבוטה, המעורבת, המשלבת רטוריקה פוליטית וחברתית עם ממדים אקזיסטנציאליסטיים, הייתה מן הכוחות המרכזיים שעיצבו את פני המודרניזם בשירה הישראלית בשנות השישים והשבעים; אולם היא הוסיפה להתפתח ולהתחדש גם בעשורים הבאים, ובין היתר גבר בה רישומם של היבטים אוטוביוגרפיים אינטימיים ומופנמים.".
חוף הנסיך אולף

גילוי החוף

החוף התגלה על ידי קפטן הייאלמר ריסר-לרסן בינואר 1930 במהלך טיסתו מעל האזור.

מקור השם

לארסן קרא לחוף על שמו של אולף החמישי - באותה עת נסיך נורווגיה, ולימים מלך נורווגיה.
הקדש (הלכה)

הקדש בהלכה, הוא שמה של הרשות הציבורית המחזיקה בנכסים השייכים לבית המקדש. שימוש ברכוש ההקדש שלא למטרותיו, מוגדר כמעילה.

סוגי הקדש

ישנם שני סוגי חפצי 'הקדש', הקדש 'בדק הבית' - ששימשו לתחזוקת בית המקדש, וחפצי 'קדשי מזבח' - כגון קורבנות ומנחות שהוקרבו על גבי המזבח.

קדשי בדק הבית - קדושת דמים

כאמור, בקדשי בדק הבית כלולים כל החפצים שאינם קריבים על גבי המזבח, ששימשו לתחזוקת בית המקדש וכליו.
הקדש בדק הבית שונה מהקדש למזבח בכך שקדשותו פחותה יותר, דבר שמתבטא בכך שניתן לפדות או לחלל הקדש בדק הבית, שכן ההקדש חל על הערך הכלכלי של החפץ ולא על החפץ כשלעצמו. הבדל נוסף הוא בדיני מעילה, כאשר אדם 'מועל' משתמש בחפצי בדק הבית, החפץ יוצא לחולין, ומותר בשימוש לכל אדם, אך קדשי מזבח נשארים בקדשותם גם לאחר מעילה.
הביטוי "בדק הבית" מקורו בגביה לצורך שיפוץ בית המקדש שנעשתה בימי יואש מלך יהודה ויהוידע הכהן: "יִקְחוּ לָהֶם הַכֹּהֲנִים, אִישׁ מֵאֵת מַכָּרו, וְהֵם יְחַזְּקוּ אֶת-בֶּדֶק הַבַּיִת, לְכֹל אֲשֶׁר-יִמָּצֵא שָׁם בָּדֶק." (ספר מלכים ב', פרק י"ב, ו').

קדשי מזבח - קדושת הגוף

קדשי מזבח הם חפצים הקדושים בקדושה יתירה מקדשי בדק הבית, וכוללים דברים הקריבים על גבי המזבח, כגון קורבנות ומנחות. קדשי מזבח שונים מקדשי בדק הבית בכך שאינם ניתנים לפדייה, אלא במקרה שכבר אינם כשרים להקרבה על גבי המזבח כגון שנפל בהם מום, שבמקרה כזה ירדה קדשותם, ונחשבים כקדשי בדק הבית .

פעולת ההקדשה

הבעלים אומר על החפץ הרי זה קודש. אם החפץ עצמו ראוי לבית המקדש, כגון בהמה שאינה בעלת מום, דינו כקדשי מזבח ומקריבים אותה. ואם החפץ אינו ראוי להקרבה כגון בהמה בעלת מום, הרי הוא מקדשי בדק הבית ומוכרים אותה ובשוויה מתחזקים את בית המקדש.
גומר בת דבליים

גֹּמֶר בַּת-דִּבְלָיִם היא דמות מקראית, אשת הושע הנביא. שמה מופיע בספר הושע, פרק א', פסוק ג'.
ה' ציווה על הושע הנביא לקחת אשת זנונים בהתגלותו הראשונה להושע.(הושע א', ב'). הוראתו של ה' ממחישה את יחסיו של ה' ועם ישראל. הנביא עושה כמצוות ה' ולוקח את גומר בת דבליים לאישה.

פירוש שמה ומוצאה

ברשימת העמים המופיעה בספר בראשית, פרק י', פסוק ב', מופיע השם גֹּמֶר. שם אביה היה דִּבְלָיִם אך ייתכן שזהו מקום מוצאה וזאת לפי ספר ירמיהו, פרק מ"ח, פסוק כ"ב: בֵּית דִּבְלָתָיִם, עיר מקראית ששכנה בעבר הירדן המזרחי. העיר דיבלים נזכרת במצבת מישע.
לדעת חז"ל מקור השם גומר הוא סמלי וכך בילקוט שמעוני הושע: "וילך ויקח את גמר בת דיבלים' מאי גמר? אמר רב: שהכל גומרים בה; בת דבלים-דבה רעה, בת דבה רעה; ושמואל אמר: שהכול דשים בה כדבלה; ורבי יוחנן אמר; שמתוקה בפי הכל כדבלה." רד"ק בפירושו כותב כי "הייתה זונה ידועה באותו זמן". 
גומר ילדה להושע שלושה ילדים, יזרעאל, לא רוחמה ולא עמי. שמות אלו מסמלים את יחסו של ה' לעם ישראל.

נישואי הושע לגומר

בפרק ג', מופיע ציווי נוסף על הושע. עליו לשאת אישה, הפעם האישה הזאת מכונה : "מנאפת". לא ברור אם זאת גומר אך הפעם אלוהים מורה  להושע לקנות את האישה כדי למנוע אותה מלעסוק בזנות. מעבר לכך עליו להימנע מלשכב איתה. הוראה בלשון זו המספרת על יחסים אישיים בין בני זוג מדמה את מערכת היחסים של ה' עם עם ישראל בעתיד.
פרק א'  בהושע כתוב בגוף שלישי יחיד כמו פרק ג'. על פי המחקר המודרני פרק א' נכתב בידי מחבר אחר שביקש להשלים את האמור בפרק ג'. פרק א' שייך לסוגה הספרותית של 'אגדה נבואית' ואילו בפרק ג' הוא בעל נופך אוטוביוגרפי. לשיטתו של חוקר המקרא, בנימין אופנהיימר, משמעות הנישואים האלו באה לידי ביטוי לאחר בגידת אשתו. משמעותה של בגידה זו היא כמראה של בגידת ישראל באלוהיו וזו הופכת את מצוקת הושע לאלמנט של נבואה. לדעת אברבנאל הציווי על הנביא הוא פשוטו כמשמעו; לקחת אישה מנאפת ואשת זנונים הוא חלק מהניסיון, שאלוהים מעמיד בו את הושע. כך גם הרמב"ם במורה נבוכים: 'כן דברו אל הושע: קח לך אשת זנונים וילדי זנונים (הושע א', 2) וכל אותה פרשה, לידת הילדים וקריאת שמותיהם פלוני ופלוני, הכול במראה הנבואה, כי לאחר שנאמר מפורשות שהם משלים, לא נותרה אי-בהירות שמא משהו מזה היה במציאות, אלא כאשר נאמר עלינו: ותהי לכם חזות הכל כדברי הספר החתום, אשר יתנו אתו אל יודע ספר לאמר: "קרא נא זה", ואמר: "לא אוכל, כי חתום הוא" (ספר ישעיהו כ"ט, 11).
השורש ז-נ-ה מופיע במקרא גם במשמעות של הליכה אחרי אלוהים אחרים. בדברי הושע משתמעת משמעות זו, בגידת עם ישראל באלוהיו. 
המילה 'זונה' אינה מופיעה בספר, אלא המילה 'זנונים' בעלת אותו שורש. האומה מתוארת כאישה הבוגדת בבעלה וזו הסיבה לציווי על הושע. מציאות זו אינה מלמדת על חייו הפרטים של הושע. נבואותיו של הושע המדמות את ישראל לאשת זנונים מלמדות על חברה, שבה אישה ממעמד נמוך יכולה להינשא לאיש מן המעמד הגבוה ולהיות חלק מהקהילה.
נאזעאת

היסטוריה

הרקטה הראשונה בסדר יוצרה בשנות ה-70 המוקדמות ושימשה במהלך מלחמת איראן-עיראק.
בסדרה 2 רקטות ידועות בשם נאזעאת 6-H ונאזעאת 10-H. נאזעאת 10-H רקטה בעלת טווח ארוך יותר וראש נפץ גדול יותר מאשר נאזעאת 6-H.

מלבד איראן, הרקטות נמצאות גם ברשות ארגון הטרור חזבאללה. על אף שהרקטות היו ברשות חזבאללה כבר בשנת 2006, לא נעשה בו שימוש מבצעי במהלך מלחמת לבנון השנייה ולאחריה.
ב-2007 במסגרת הסכם בין סוריה לאיראן, אמורה הייתה תעשייה האווירית האיראנית להקים בסוריה מפעל לייצור טילים ורקטות לטווח בינוני, ביניהם צויין הנאזעאת.
מפרץ הל (אנטארקטיקה)

גילוי הקרחון

המפרץ התגלה על ידי התוכנית האנטארקטית של ארצות הברית אשר חקרה את אנטארקטיקה בעונת מחקר 1941–1939.

מקור השם

המפרץ נקרא על שם קרחון הל הנשפך אליו. הקרחון נקרא על שם של מזכיר המדינה של ארצות הברית - קורדל האל.

לקריאה נוספת

• NATIONAL GEOSPATIAL-INTELLIGENCE AGENCY, SAILING DIRECTIONS ANTARCTICA, P. 169
בתיה משעני

ביוגרפיה

באולימפיאדת הנכים טוקיו (1964) זכתה משעני ב-5 מדליות, מהן 2 זהב, 1 כסף ו-2 ארד. 2 מדליות זהב בהטלת כידון בשיא עולם חדש של 15.50 מטר, במדליית ארד זכתה צפורה רוזנבאום מישראל (13.28 מטר) ובמשחה ל-50 מטר חופשי בתוצאה של 1:07.8 דקות, לפני רוזנבאום (1:25.2 דקות). מדליית כסף בטניס שולחן  ביחידות ושתי מדליות ארד בהדיפת כדור ברזל (4.64 מטר) ראשונה הייתה רוזנבאום בשיא עולם חדש של 5.16 מטר ובטניס שולחן בזוגות עם רוזנבאום. נוסף לכך היא סיימה במקום רביעי בזריקת אלה (22.19 מטר).
באולימפיאדת הנכים תל אביב (1968) זכתה משעני ב-6 מדליות, מהן 1 זהב, 4 כסף ו-1 ארד. מדליית זהב במרוץ בכיסאות גלגלים ל-60 מטר בתוצאה של 16.3 שניות, שלישית סיימה גאולה סירי מישראל (17.9 שניות). מדליות כסף בזריקת אלה (23.93 מטר) אחרי רוזנבאום (27.44 מטר) ולפני שושנה שרעבי מישראל (21.06 מטר),  בהטלת כידון (12.71 מטר) אחרי רוזנבאום שקבעה שיא עולם חדש של 16.80 מטר ובהדיפת כדור ברזל (5.93 מטר) שוב אחרי רוזנבאום שקבעה שיא עולם חדש נוסף של 6.97 מטר. מדליית ארד בטניס שולחן ליחידות. נוסף לכך היא סיימה במקום רביעי בסללום (1:23.0 דקות) ובמקום שמיני בזריקת דיסקוס (10.55 מטר) וכן הגיעה לשלב רבע הגמר בטניס שולחן בזוגות עם מיכל אסקפה.
עיבוד מזון

עיבוד מזון הוא שם כולל למערך של שיטות וטכניקות להפיכת מרכיבים גולמיים למזון הראוי למאכל אדם או חיה. תעשיית עיבוד המזון משתמשת בשיטות אלו ליצירת מוצרי מזון הראויים לשיווק.
מפרץ יוז (אנטארקטיקה)

היסטוריה

המפרץ נקרא על שמו של אדוארד יוז (Edward Hughes), ספן באוניית צייד לווייתנים אשר הפליג באזור בשנים 1825–1824.  
ייתכן שמפרץ יוז היה אתר הירידה לחוף הראשונה על יבשת אנטארקטיקה, על ידי קפטן ג'ון דייוויס ב-7 בפברואר 1821.
יאניס לוסיס

ביוגרפיה

לוסיס נולד בילגבה. שבלטביה.
באליפות אירופה באתלטיקה שנערכה בבלגרד, לשעבר יוגוסלביה בשנת 1962 זכה לוסיס במדליית זהב בהטלת כידון בתוצאה של 82.04 מטר, לפני האלוף האולימפי ויקטור ציבולנקו מברית המועצות (77.92 מטר) וולדיסלב ניקיצ'וק מפולין (77.66 מטר).
באולימפיאדת טוקיו (1964) זכה לוסיס במדליית ארד בהטלת כידון בתוצאה של 80.57 מטר, אחרי פאולי נבלה מפינלנד (82.66 מטר) וגרגריי קולצ'אר מהונגריה (82.32 מטר).
באליפות אירופה באתלטיקה שנערכה בבודפשט, הונגריה בשנת 1966 זכה לוסיס במדליית זהב בהטלת כידון פעם שנייה ברציפות בתוצאה של 82.04 מטר, לפני ולדיסלב ניקיצ'וק (81.76 מטר) וגרגריי קולצ'אר (80.54 מטר).

שיאן עולם

בתחרות שנערכה בסאריארווי, פינלנד ב-23 ביוני 1968 קבע לוסיס בהטלת כידון שיא עולם חדש של 91.98 מטר, שיפור לשיא בן 4 שנים של טריה פדרסן מנורווגיה (91.72 מטר). שיא זה החזיק מעמד כשנה ונשבר על ידי יורמה קינונן מפינלנד (92.70 מטר).

אלוף אולימפי

אל אולימפיאדת מקסיקו סיטי (1968) הגיע לוסיס כשיאן עולם והמועמד המוביל לניצחון. במשחקים עצמם הוא זכה במדליית זהב בהטלת כידון בשיא אולימפי חדש של 90.10 מטר, לפני יורמה קינונן (88.58 מטר) וגרגריי קולצ'אר (87.06 מטר) 
באליפות אירופה באתלטיקה שנערכה באתונה, יוון בשנת 1969 זכה לוסיס במדליית זהב בפעם השלישית ברציפות בהטלת כידון בתוצאה של 91.52 מטר, לפני פאולי נבלה (89.58 מטר) ויאנוש שידואו מפולין (82.90 מטר). 
באליפות אירופה באתלטיקה שנערכה בהלסינקי, פינלנד בשנת 1971 זכה לוסיס בפעם הרביעית ברציפות בהטלת כידון בתוצאה של 90.68 מטר, לפני בן ארצו יאניס דונין (85.30 מטר) וולפגנג הניש ממזרח גרמניה (84.22 מטר).
בתחרות שנערכה בסטוקהולם, שוודיה ב-6 ביולי 1972 החזיר לעצמו לוסיס בהטלת כידון את שיא העולם בתוצאה של 93.80 מטר. שיא זה החזיק מעמד כשנה ונשבר על ידי קלאוס וולפרמן ממערב גרמניה (94.08 מטר).
למרות שהגיע מוכן לאולימפיאדת מינכן (1972) זכה לוסיס במדליית כסף בהטלת כידון בתוצאה של 90.46 מטר, בסך הכל 2 ס"מ פחות מקלאוס וולפרמן שזכה במדליית זהב בשיא אולימפי חדש של 90.48 מטר ולפני ביל שמידט מארצות הברית (84.42 מטר) הוא לא הצליח להגן על תוארו. הפסד זה היה הפער הקטן ביותר, בתחרויות הטלת כידון, במשחקים האולימפיים עד לאותה עת. 
באולימפיאדת מונטריאול (1976) סיים לוסיס במקום שמיני בהטלת כידון בתוצאה של 80.26 מטר.
לאחר שפרש מספורט תחרותי החל לוסיס לאמן אתלטיקה. הוא נישא לאלווירה אוזולינה, אלופה אולימפית בהטלת כידון מרומא 1960. בנם ולדמר לוסיס אף הוא מטיל כידון מצטיין שהשתתף בשתי אולימפיאדת ובשתי אליפות עולם.
שי שניידר-אילת

שי שניידר-אֵילת (נולדה ב-26 בדצמבר 1977) היא משוררת ישראלית ועוסקת בבימוי, כתיבה והוראת תיאטרון בקהילה.

ביוגרפיה

שניידר-אֵילת נולדה בקיבוץ יפתח שבצפון ישראל. בילדותה התגוררה עם משפחתה בדרבן, שבדרום אפריקה ובבגרותה בקליפורניה, שבארצות הברית.
בוגרת CALIFORNIA INSTITUE OF THE ARTS (מגמת תיאטרון ומשחק) ובוגרת כיתת השירה של "הליקון".
שיריה התפרסמו בעיתונים "הארץ" ו"ידיעות אחרונות" ובכתבי העת "הליקון", "גרנטה", "המוסך", "עיתון 77", "ננופואטיקה", "מעין", "משיב הרוח", "צריף" ו"פטל" ובבמות מקוונות.

ספריה

הוא היה כאן, אני בטוחה בזה, 2019, הוצאת אפיק-הליקון (עורך: דרור בורשטיין)
על הוא היה כאן, אני בטוחה בזה
"רק לעיתים רחוקות פוגשים בספר ביכורים חזק כמו זה של שי שניידר־אילת" - אלי הירש, מבקר שירה (ידיעות אחרונות, 7 לילות 30.04.2019)
"מילים עדינות, מדויקות ומפלחות לב" - איריס קול (FM 103 ,25.02.19)
""ספר ביכורים כל-כך בשל שקשה להאמין שזה ספר ביכורים" - שלומי חתוכה (ברית מילה, 24.04.19)
אובדן, התפכחות, געגוע ותקווה שקטה: השירים בספרה הראשון של שי שניידר-אילת משרטטים בחדות וברגישות את התהום שנפערת בעקבות מותו הפתאומי של אהוב. אל מול הכאב הגדול, המשוררת מתעקשת לחלץ את קולה תחת כובד האבלות, להמשיך ולהתהלך בעולם המוצף עדויות ומזכרות מחיים שהיו ואבדו, ולכתוב בתנועה נמרצת - כאותה מחט התופרת את הצל לגוף מחד, ומצלקת את הפצע מן הצד האחר.
כוחו של הספר בליבו הגלוי, בפרטיו המוחשיים ובהומור הדק, המאפשרים לדבר על הכול מבלי להתפרק או לדעוך ובחיוּת המבנית שלו – שינויי צורה וקול המחלצים את הדיבור מן האֵבֶל אל החיים ומתעקשים על חיי הקול שנשאר. השירה בו היאחוט קשר עם מי ומה שאינו עוד ובו בזמן נשימה של חיים נמשכים; שירה המגיבה לקרע מבלי להיקרע – וכתיבה כפעולה מאחה.
רולינג סטון טופ 100

רולינג סטון טופ 100 (באנגלית: Rolling Stone Top 100) הוא מצעד פזמונים אמריקאי, המפורסם מדי שבוע על ידי מגזין הרולינג סטון. מצעד הפזמונים מסתמך על מכירות שירים דיגיטליות, תוך הסתמכות על הזרמות מדיה מרשתות סטרימינג שונות. בנוסף לכך, אינו מסתמך המצעד על נתוני רדיו, בשונה ממצעד הבילבורד הוט 100.
השיר הראשון אשר כבש את פסגת המצעד היה הלהיט "Old Town Road" של הראפר האמריקאי, ליל נאס X.

רקע כללי

במאי 2019, נודע כי מגזין הרולינג סטון יתחרה עם מצעד השירים המוכר בילבורד הוט 100, ויפרסם גם כן מצעד שבועי הכולל בתוכו 100 שירים שונים. מצעד הפזמונים מתבסס על מידע אשר נאסף על ידי החברה Alpha Data.